erhwenkuo/poetry-chinese-zhtw huggingface dataset:
雨中花慢
作者：葉夢得（宋）

痛飲狂歌，百計強留，風光無奈春歸。春去也，應知相賞，未忍相違。卷地風驚，爭催春暮雨，頓回寒威。對黃昏蕭瑟，冰膚洗盡，猶覆霞衣。多情斷了，為花狂惱，故飄萬點霏微。低粉面、妝臺酒散，淚顆頻揮。可是盈盈有意，只應真惜分飛。拚令吹盡，明朝酒醒，忍對紅稀。
南鄉子
作者：葉夢得（宋）

淺碧蘸鱗鱗。照眼全無一點塵。百草千花都過了，初新。翠竹高槐不佔春。歌嘯墮綸巾。午醉醒來尚欠伸。待得月明歸去也，青苹。更有涼風解送人。
南鄉子
作者：葉夢得（宋）

小院雨新晴。初聽黃鸝第一聲。滿地綠陰人不到，盈盈。一點孤花尚有情。卻傍水邊行。葉底跳魚浪自驚。日暮小舟何處去，斜橫。衝破波痕久未平。
南鄉子
作者：葉夢得（宋）

山畔小池臺。曾記幽人著意栽。亂石參差春至晚，徘徊。素景衝寒卻自開。絕絕照瓊瑰。孤負芳心巧翦裁。應恐練裙驚縞夜，殘杯。且放疏枝待我來。
卜算子
作者：葉夢得（宋）

新月掛林梢，暗水鳴枯沼。時見疏星落畫簷，幾點流螢小。歸意已無多，故作連環繞。欲寄新聲問採菱，水闊煙波渺。
卜算子
作者：葉夢得（宋）

曉雨洗新妝，豔豔驚衰眼。不趁東風取次開，待得清霜晚。曲港照迴流，影亂微波淺。作態低昂好自持，水闊煙波遠。
菩薩蠻
作者：葉夢得（宋）

平波不盡蒹葭遠。清霜半落沙痕淺。煙樹晚微茫。孤鴻下夕陽。梅花訊息近。試向南枝問。記得水邊春。江南別後人。
蝶戀花
作者：葉夢得（宋）

薄雪消時春已半。踏遍蒼苔，手挽花枝看。一縷遊絲牽不斷。多情更覺蜂兒亂。盡日平波回遠岸。倒影浮光，卻記冰初泮。酒力無多吹易散。餘寒向晚風驚幔。
醉蓬萊
作者：葉夢得（宋）

問東風何事，斷送殘紅，便拚歸去。牢落征途，笑行人羈旅。一曲陽關，斷雲殘靄，做渭城朝雨。欲寄離愁，綠陰千囀，黃鸝空語。遙想湖邊，浪搖空翠，弦管風高，亂花飛絮。曲水流觴，有山公行處。翠袖朱闌，故人應也，弄畫船煙浦。會寫相思，尊前為我，重翻新句。
南歌子
作者：葉夢得（宋）

雨惜山容斂，雲矜棹影開。忽看霽色射林隈。為問湖亭清影、為誰來。盡洗歸時路，重傾醉後杯。未應霜雪遽相催。留得佳期猶在、共徘徊。
採桑子
作者：葉夢得（宋）

山蹊小路歸來晚，暮雪繽紛。尊酒殷勤。邂逅相從只有君。全家住處無人到，元在重雲。此景誰分。萬玉參差更作群。
南歌子
作者：葉夢得（宋）

麥隴深初轉，桃溪曲漸成。綠槐重疊午陰清。更有榴花一朵、照人明。畫棟清微暑，疏簾入晚晴。請君坐待縠紋平。看取紅幢翠蓋、引前旌。
菩薩蠻
作者：葉夢得（宋）

經年不踏斜橋路。青山試問誰為主。密葉轉回風。寒泉落半空。此間無限興。可便荒三徑。明日下扁舟。滄波莫浪遊。
好事近
作者：趙士（宋）

雪裡曉寒濃，已見蠟梅初折。應是月娥仙掛，與嬌魂香魄。玉人挨鬢一枝斜，不忍更多摘。酒面暗沈疏影，照鵝兒顏色。
好事近
作者：趙士（宋）

蕭灑點疏從，渾似蜜房雕刻。不愛豔妝濃粉，借嬌黃一拂。有情常恁早相逢，須信做尤物。已是惱人風韻，更芝蘭香骨。
好事近
作者：趙士（宋）

造化有深功，綴就梢頭黃蠟。剪刻翻成新樣，與江梅殊別。半開微露紫檀心，蕭灑對風月。素手偏宜折取，向烏雲斜插。
好事近
作者：趙士（宋）

剪蠟綴寒條，標韻自然奇絕。不待隴頭春信，喜一枝先折。壽陽妝鑑曉初開，殘柍若飛雪。何似嫩黃新蕊，映眉心嬌月。
錦纏絆・錦纏道
作者：江衍（宋）

屈曲新堤，占斷滿村佳氣。畫簷兩行連雲際。亂山疊翠水回還，岸邊樓閣，金碧遙相倚。柳陰低，豔映花光美。好昇平、為誰初起。大都風物只由人，舊時荒壘，今日香菸地。
驀山溪
作者：周銖（宋）

松陵江上，極目煙波緲。天際接滄溟，到如今、東流未了。吳檣越櫓，都是利名人，空擾擾，知多少，只見朱顏老。故園應是，綠遍池塘草。家住十洲西，算隨分、生涯自好。漁蓑清貴，休羨謝三郎，紅蕖月，白蘋風，何似長安道。
眼兒媚
作者：王賞（宋）

凌寒低亞出牆枝。孤瘦雪霜姿。歲華已晚，暗香幽豔，自與時違。化工放出江頭路，沙水冷相宜。東風自此，別開紅紫，是處芳菲。
水調歌頭
作者：李光（宋）

元亮賦歸去，富貴比浮雲。常於鬧裡，端的認得主和賓。肯羨當年軒冕，時引壺觴獨酌，一笑落冠巾。園圃日成趣，桃李幾番春。挹清風，追往躅，事如新。遺編諷詠，斂衽千載友斯人。君愛謫仙風調，我恨樓船迫脅，終汙永王璘。何似北窗下，寂寞可棲神。
水調歌頭
作者：李光（宋）

兵器暗吳楚，江漢久淒涼。當年俊傑安在，酌酒酹嚴光。南顧豺狼吞噬，北望中原板蕩，矯首訊穹蒼。歸去謝賓友，客路飽風霜。閉柴扉，窺千載，考三皇。蘭亭勝處，依舊流水繞修篁。傍有湖光千頃，時泛扁舟一葉，嘯傲水雲鄉。寄語騎鯨客，何事返南荒。
水調歌頭
作者：李光（宋）

自笑客行久，新火起新煙。園林春半風暖，花落柳飛綿。坐想稽山佳處，賀老門前湖水，敧側釣魚船。何事成淹泊，流轉海南邊。水中影，鏡中像，慢流連。此心未住，贏得憂患苦相纏。行盡荒煙蠻瘴，深入維那境界，參透祖師禪。宴坐超三際，蕭灑任吾年。
水調歌頭
作者：李光（宋）

獨步長橋上，今夕是中秋。群黎怪我何事，流轉古儋州。風定潮平如練，雲散月明如晝，孤興在扁舟。笑盡一杯酒，水調雜蠻謳。少年場，金蘭契，盡白頭。相望萬里，悲我已是十年流。晚遇玉霄仙子，授我王屋奇書，歸路指蓬邱。不用乘風御，八極可神遊。
南歌子
作者：李光（宋）

佳節多離恨，難逢笑口開。使君攜客上層臺。不用籬邊凝望、白衣來。且看花經眼，休辭酒滿杯。玉人低唱管絃催。歸去瑣窗無夢、月徘徊。
南歌子
作者：李光（宋）

南圃秋香過，東籬菊未英。蓼花無數滿寒汀。中有一枝纖軟、吐微馨。被冷沈煙細，燈青夢水成。皎如月明入窗欞。天女維摩相對、兩忘情。
臨江仙
作者：李光（宋）

畫棟朱樓凌縹緲，全家住在層城。中秋風露助悽清。香凝燕寢，遮莫下簾旌。佳節喜逢今夕月，後房重按新聲。姮娥端解妒娉婷。微雲點綴，不放十分明。
減字木蘭花
作者：李光（宋）

芳心一點。瘴霧難侵塵不染。冷澹誰看。月轉霜林怯夜寒。一枝孤靜。夢破小窗曾記省。燭影參差。脈脈還如背立時。
念奴嬌
作者：李光（宋）

榕林葉暗，見一枝獨放，霜華爭白。寫我精神惟賴有，蕭灑西湖詞客。玉骨清羸，冰容冷落，似恨關山隔。蠻煙侵妒，未應減動肌雪。幽夢時繞芳枝，夜寒誰見我，身為蝴蝶。抱蕊窺叢驚睡覺，窗影橫斜和月。謝館池邊，松風亭下，忍使香消歇。多情饒恨，算應天解磨折。
漢宮春
作者：李光（宋）

危閣臨流，渺滄波萬頃，湧出冰輪。星河澹澹，天衢迥絕纖塵。瓊樓玉館，遍人間、水月精神。□□□，清江瘴海，乘流處處分身。邦侯盛集佳賓。有香風縹緲，和氣氤氳。華燈耀添綺席，笑語烘春。窺簾映牖，看素娥、偏顧幽人。空悵望，通明觀闕，遙瞻一朵紅雲。
鷓鴣天
作者：李光（宋）

踏舞貪看赤腳娘。送春春去莫悲傷。飛花逐水歸何處，落絮沾泥不解狂。都是醉，任飛揚。百年三萬六千場。使君親按新歌舞，魂夢相逢笑楚襄。
武陵春
作者：李光（宋）

漠漠春陰人似霧，那用繡簾垂。不道持杯是阿誰。須拚倒金罍。人世渾知天上月，離合比盈虧。冒雨須來帶雨歸。神女解相隨。
漁家傲
作者：李光（宋）

海外無寒花發早。一枝不忍簪風帽。歸插淨瓶花轉好。維摩老。年來卻被花枝惱。忽憶故鄉花滿道。狂歌痛飲俱年少。桃塢花開如野燒，都醉倒。花深往往眠芳草。
水調歌頭
作者：李光（宋）

晚渡呼舟急，寒日正蒼茫。西興浦口雲樹，真個是吾鄉。聞□蝸廬好在，小圃猶存松菊，三徑未全荒。收拾桑榆景，蓑笠換金章。珥金貂，擁珠履，在巖廊。回頭萬事何有，一枕夢黃糧。十載人間憂患，贏得蕭蕭華髮，清鏡照星霜。醉倒休扶我，身世永相忘。
雨中花慢
作者：張生1（宋）

事往人離，還似暮峽歸雲，隴上流泉。奈強分圓鏡，枉斷哀弦。常記酒闌歌畔，難忘月底花前。舊攜手處，層樓朱戶，觸目依然。從來慣向，繡幃羅帳，鎮效比翼紋鴛。誰念我、而今清夜，常是孤眠。入戶不如飛絮，傍懷爭及爐煙。這回休也，一生心事，為爾縈牽。
向湖邊
作者：江緯（宋）

退處相關，幽棲林藪，舍宇第須茅蓋。翠巘清泉，啟軒窗遙對。遇等閒、鄰里過從，親朋臨顧，草草便成幽會。策杖攜壺，向湖邊柳外。旋買溪魚，便斫銀絲膾。誰復欲痛飲，如長鯨吞海。共惜醺酣，恐歡娛難再。矧清風明月非錢買。休追念、金馬玉堂心膽碎。且鬥尊前，有阿誰身在。
卜算子
作者：美奴（宋）

送我出東門，乍別長安道。兩岸垂楊鎖暮煙，正是秋光老。一曲古《陽關》，莫惜金尊倒。君向瀟湘我向秦，魚雁何時到。
如夢令
作者：美奴（宋）

日暮馬嘶人去。船逐清波東注。後夜最高樓，還肯思量人否。無緒。無緒。生怕黃昏疏雨。
人嬌
作者：張擴（宋）

深院海棠，誰倩春工染就。映窗戶、爛如錦繡。東君何意，便風狂雨驟。堪恨處，一枝未曾到手。今日乍晴，匆匆命酒。猶及見、胭脂半透。殘紅幾點，明朝知在否。問何似，去年看花時候。
人嬌
作者：張擴（宋）

多少胭脂，勻成點就。千枝亂、攢紅堆繡。花無長好，更光陰去驟。對景憶良朋，故應招手。曾記年時，花間把酒。枉淋浪、春衫溼透。文園今病，問遠能來否。卻道有，荼蘼牡丹時候。
菩薩蠻
作者：趙子崧（宋）

錦如花色春殘飲。飲殘春色花如錦。樓上正人愁。愁人正上樓。晏天橫陣雁。雁陣橫天晏。思遠寄情詞。詞情寄遠思。
菩薩蠻
作者：趙子崧（宋）

雨荷驚起雙飛鷺。鷺飛雙起驚荷雨。濃醉一軒風。風軒一醉濃。午陰清散暑。暑散清陰午。斜日轉窗紗。紗窗轉日斜。
菩薩蠻
作者：趙子崧（宋）

斷鴻歸處飛雲亂。亂雲飛處歸鴻斷。風弄葉翻紅。紅翻葉弄風。柳殘凋院後。後院凋殘柳。樓外水雲秋。秋雲水外樓。
菩薩蠻
作者：趙子崧（宋）

月天遙照寒窗雪。雪窗寒照遙天月。門掩欲黃昏。昏黃欲掩門。錦鵷雙並枕。枕並雙鵷錦。雲鬢整纖瓊。瓊纖整鬢雲。
菩薩蠻
作者：鑑堂（宋）

落花叢外風驚鵲。鵲驚風外叢花落。鄉夢困時長。長時困夢鄉。暮天江口渡。渡口江天暮。林遠度棲禽。禽棲度遠林。
菩薩蠻
作者：鑑堂（宋）

竹枝高映荷池綠。綠池荷映高枝竹。流水碧浮鷗。鷗浮碧水流。酒尊陪舊友。友舊陪尊酒。吟客坐時斟。斟時坐客吟。
菩薩蠻
作者：鑑堂（宋）

砌風鳴葉繁霜墜。墜霜繁葉鳴風砌。山外水潺潺。潺潺水外山。冷衾愁夜永。永夜愁衾冷。砧響更蛩吟。吟蛩更響砧。
菩薩蠻
作者：鑑堂（宋）

浦南迴槳歸庭戶。戶庭歸槳回南浦。簾卷欲晴天。天晴欲捲簾。月光交映雪。雪映交光月。殘漏怯宵寒。寒宵怯漏殘。
菩薩蠻
作者：梅窗（宋）

碧窗紗透春寒極。極寒春透紗窗碧。誰送縷金衣。衣金縷送誰。玉肌生嫩粟。粟嫩生肌玉。溫處坐香茵。茵香坐處溫。
菩薩蠻
作者：梅窗（宋）

折來初步東溪月。月溪東步初來折。香處是瑤芳。芳瑤是處香。蘚花浮暈淺。淺暈浮花蘚。清對一枝瓶。瓶枝一對清。
菩薩蠻
作者：梅窗（宋）

淺紅綃透春裁剪。剪裁春透綃紅淺。機錦織情絲。絲情織錦機。意深憑遠寄。寄遠憑深意。波渺勝愁多。多愁勝渺波。
菩薩蠻
作者：梅窗（宋）

點點花飛春恨淺。淺恨春飛花點點。鶯語似多情。情多似語鶯。戀春增酒勸。勸酒增春戀。顰損翠蛾新。新蛾翠損顰。
菩薩蠻
作者：梅窗（宋）

曲屏春展山浮玉。玉浮山展春屏曲。香鴨瑞雲翔。翔雲瑞鴨香。醉深留客意。意客留深醉。涼枕怯宵長。長宵怯枕涼。
菩薩蠻
作者：梅窗（宋）

玉釵松鬢凝雲綠。綠雲凝鬢松釵玉。雙翠礙枝長。長枝礙翠雙。色絲添意密。密意添絲色。紅映袖紗籠。籠紗袖映紅。
西江月
作者：梅窗（宋）

雨過輕風弄柳，湖東映日春煙。晴蕪平水遠連天。隱隱飛翻舞燕。燕舞翻飛隱隱。天連遠水平蕪。晴煙春日映東湖。柳弄風輕過雨。
阮郎歸
作者：梅窗（宋）

皇州新景媚晴春。春晴媚景新。萬家明月醉風清。清風醉月明。人遊樂，樂遊人。遊人樂太平。御樓神聖喜都民。民都喜聖神。
踏莎行
作者：歐陽（宋）

雁字成行，角聲悲送。無端又作長安夢。青衫小帽這回來，安仁兩鬢秋霜重。孤館殘燈，小樓鍾動。馬踢踏破前村凍。平生牽繫為浮名，名垂萬古知何用。
洞仙歌
作者：劉一止（宋）

細風輕霧，鎖山城清曉。冷蕊疏枝為誰好。對斜橋孤驛，流水濺濺，無限意，清影徘徊自照。何郎空立馬，惱亂餘香，綺思憑花更娟妙。腸斷處，天涯路遠音稀，行人怨、角聲吹老。嘆客裡經春又三年，向月地雲階，負伊多少。
夜行船
作者：劉一止（宋）

十頃疏梅開半就。折芳條、嫩香沾袖。今度何郎，尊前疑怪，花共那人俱瘦。惻惻輕寒吹散酒。高城近、怕聽更漏。可惜溪橋，月明風露，長是在人歸後。
念奴嬌
作者：劉一止（宋）

江邊故國，望南雲縹緲，連山修木。遠意淵明束帶見，鄉里兒曹何辱。世味燻人，折腰從事，俯仰何時足。可憐菊下，醉吟誰共徵逐。我愛九日佳名，飄然歸思，想當年丘谷。夢繞籬邊猶眷戀，滿把清尊餘馥。援筆洪都，如君英妙，滿座方傾屬。月臺揮袖，叫雲聲橫斷玉。
念奴嬌
作者：劉一止（宋）

故山秋晚，嘆蕭蕭華髮，霜林同色。崖谷題詩追舊賞，往往蒼苔綠壁。二士權奇，一翁衰病，努力攀筇屐。佛香吹過，了知境是空寂。別後風月佳時，拄頤何事，想東林遙碧。小砑蠻箋驚秀句，天巧何會雕刻。倚馬雄才，凌雲逸氣，路覺丹霄直。三千牘就，看君歸奏文石。
念奴嬌
作者：劉一止（宋）

燕臺暮集，對秋容悽緊，松陰冪冪。徙倚闌邊臨翠壑，千頃風煙橫出。坐待冰輪，天空雲散，一色如蒼璧。姮娥有意，為誰來赴今夕。身世如許飄流，佳時輕過了，他年空憶。我輩情鍾端未愧，昔日蘭亭陳跡。坐上何人，驪歌悽斷，語別還應惜。有心紅燭，替人珠淚頻滴。
念奴嬌
作者：劉一止（宋）

水煙收盡，望汀蘋千頃，銀光如冪。霜鏡無痕清夜久，惟有驚魚跳出。月在杯中，我疑天賜，歡飲仍如璧。姮娥應為，後期償賽今夕。遙想當日同盟，山齋孤諷，有新詩相憶。聚散難常空悵望，萍梗飄流蹤跡。明月明年，此身此夜，知與誰同惜。參橫河側，短篷清露時滴。
踏莎行
作者：劉一止（宋）

兩水中分，三山半落。風雲氣象通廖廓。少年懷古有新詩，清愁不是傷春作。六代豪華，一時燕樂。從教雨打風吹卻。與君攜酒近闌干，月明滿地天無幕。
虞美人
作者：劉一止（宋）

浪花雲葉交加舞。身近輕冥路。天知此客解騎鯨。今夜一江明月、送行行。從今直上鰲峰去。應記經行處。莫將險語亂江聲。卻怕月中高臥、彩虹驚。
江城子
作者：劉一止（宋）

秋香巖下著尊罍。小徘徊。莫停杯。來歲花時，相望兩悠哉。看取修眉縈度曲，真個淚，界香腮。船頭擊鼓片帆開。曉風吹。首應回。景物撩人，詩思不勝催。會有江山悽惋句，憑過雁，寄儂來。
臨江仙
作者：劉一止（宋）

柳外雙旌斜照日，匆匆去意難留。大江旁畔老諸侯。舉觴仍氣概，覓句更風流。遲暮不堪容易別，溪聲為寫離愁。自從今日轉船頭。他時扶杖叟，獨立向滄洲。
臨江仙
作者：劉一止（宋）

落日西風原上好，笛聲誰奏伊涼。緩尋山徑掇幽芳。平生真自許，江海老潛郎。最愛杯中浮蟻鬧，鵝兒破殼嬌黃。使君醉裡是家鄉。更追修禊帖，一詠一傳觴。
雪月交光・醉蓬萊
作者：劉一止（宋）

正五雲飛杖，縞素褰裳，亂空交舞。拂石歸來，向玉階微步。欲喚冰娥，暫憑風使，為掃氛驅霧。漸見停輪，人間未識，高空真侶。千里無塵，地連天迥，倦客古來，路迷江樹。故國煙深，想溪樹何處。雲鬢分行，翠眉縈曲，對夜寒尊俎。清影徘徊，端應坐有，風流能賦。
望海潮
作者：劉一止（宋）

垂楊深院，啼鶯清晝，東風細繞簷牙。野色亂春，嬌雲捧日，燕翻蝶舞交加。溫詔下天涯。早畫船飛楫，疊鼓鳴撾。共挽旌幢，緩留絲竹醉韶華。江都自古豪誇。正迷樓墜絮，月觀吹花。玉扆眷深，金甌望重，何人暗草黃麻。歸路接堤沙。宴上林風月，紫闕煙霞。鳳檢飛來，便將春色到朝家。
醉蓬萊
作者：劉一止（宋）

正官橋柳潤，候館梅開，暮雲悽冽。澤國春歸，是燒燈時節。吹綻紅蕖，挽低星斗，共水光澄澈。霜瓦樓臺，參差似與，蓬壺相接。千騎遨遊，萬家嬉笑，簾卷東風，弄妝成列。慢舞尊前，看輕盈迴雪。來歲今宵，舜韶聲裡，對六鰲雙闕。鳳檢飛來，玉驄去踏，青門華月。
望明河
作者：劉一止（宋）

華旌耀日，報天上使星，初辭金闕。許國精忠，試此日傳巖，濟川舟楫。向來雞林外，況傳詠、篇章雄絕。問人地、真是唐朝第一，未論勳業。鯨波霽雲千疊。望仙馭縹緲，神山明滅。萬里勤勞，也等是壯年，繡衣持節。丈夫功名事，未肯向、尊前輕傷別。看飛棹、歸侍宸遊，宴賞太平風月。
驀山溪
作者：劉一止（宋）

卿雲衍苒，翠壁天開就。移下小方壺，照初日、嘉林濯秀。君恩暫許，丘壑憩夔龍，開徑竹，續巖花，小試丹青手。聲名德業，漢代誰居右。紅旆碧油幢，想今古、山中未有。霜鬆手種，應待茯芩生，齋釀熟，玉泉香，還上萱堂壽。
生查子
作者：劉一止（宋）

城頭長短更，水調高低唱。別灑不盈斟，淚灑風煙上。明年二月時，更向城陰望。只有舊歌辭，傳作風流樣。
清平樂
作者：劉一止（宋）

相望吳楚。遠信無憑據。欲倩春風吹淚去。化作愁雲恨雨。春應已到三吳。楚江日夜東徂。惟有溯流魚上，不知尺素來無。
青玉案
作者：劉一止（宋）

小山遮斷藍橋路。恨短夢、難飛去。長記修眉縈曲度。約花開檻，映風招袖，總是憐渠處。追歡我已傷遲暮。猶有多情舊時句。極目高樓千尺許。竹枝三唱，為君悽斷，東日西邊雨。
夢橫塘
作者：劉一止（宋）

浪痕經雨，鬢影吹寒，曉來無限蕭瑟。野色分橋，翦不斷、溪山風物。船系朱藤，路迷煙寺，遠鷗浮沒。聽疏鍾斷鼓，似近遠遙，驚心事、傷羈客。新醅旋壓鵝黃，拚清愁在眼，酒病縈骨。繡閣嬌慵，爭解說、短封傳憶。念誰伴、塗妝綰結。嚼蕊吹花弄秋色。恨對南雲，此時悽斷，有何人知得。
西河
作者：劉一止（宋）

山驛晚，行人昨停徵轡。白沙翠竹鎖柴門，亂峰相倚。一番急雨洗天回，掃雲風定還起。念悽斷，誰與寄。雙魚盡素難委。遙知洞戶隔煙窗，簟橫秋水。淡花明玉不勝寒，綠尊初試冰蟻。小歡細酌任敧醉。撲流螢、應卜心事。誰記天涯憔悴。對今宵、皓月明河千里。夢越空城疏煙裡。
眼兒媚
作者：劉一止（宋）

度歲經年兩看承。誰信有輕分。從前穩過，如今方悔，不會溫存。眼前無限經行地，何處不銷魂。多應為你，不看風月，睡過黃昏。
水調歌頭
作者：劉一止（宋）

千古嚴陵瀨，清夜月荒涼。水明沙淨，波面一葉弄孤光。北望旄頭天際，殺氣遙昏楚甸，雲樹失青蒼。愁絕未歸客，衰鬢點吳霜。聽江邊，鳴寶瑟，想英皇。騎鯨仙裔，高韻清絕勝風篁。醉入無何境界，卻笑昔人底事，遠慕白雲鄉。不見咸陽道，菸草茂陵荒。
水調歌頭
作者：劉一止（宋）

縹緲青溪畔，山翠欲粘天。縱雲臺上，攬風招月自何年。新舊今逢二妙，人地一時清絕，高並兩峰寒。歌發煙霏外，人在去留間。著方床，容老子，醉時眠。一尊相屬，高會何意此時圓。況是古今難遇，人月竹花俱妙，曾見句中傳。不向今宵醉，忍負四嬋娟。
鷓鴣天
作者：劉一止（宋）

巖下清陰引興長。坐中初識令君香。攬將風月歸詩藪，乞得溪山作醉鄉。憐我老，與傳觴。吳霜點鬢又何妨。只應銀燭交紅夜，羞對雙歌發彩光。
木蘭花・玉樓春
作者：劉一止（宋）

桂香臺上秋風嫋。鴨綠溪前離思渺。一卮芳醑細深傾，聽盡陽關須醉倒。政成早晚傳溫詔。莫戀江城歌吹繞。明年身到鳳池邊，重看春波生故沼。
浣溪沙
作者：劉一止（宋）

午夜明蟾冷浸溪。姮娥應有闢寒犀。桂巖仍在曲闌西。擷蕊攀條情未已，經丘尋壑想招攜。不應痴馬惜障泥。
點絳唇
作者：劉一止（宋）

洞戶香凝，宴開特地風煙好。靚妝娟妙。玉雪光相照。認是桃源，綠水紅雲繞。真曾到。漾舟人老。應被桃花笑。
點絳唇
作者：劉一止（宋）

雲鬢分行，照人明豔新妝就。御香窗牖。細酌鵝兒酒。鐵撥鵾弦，一試春風手。龍仙奏。絳霄聲透。不許人間有。
臨江仙
作者：劉一止（宋）

臺上風光濃欲滴，傍闌芳桂陰成。亂山相對長官青。琢詩能句好，舉酒見心傾。團扇不應秋後棄，幾年仁惠風行。渭城柳色若為情。一尊松竹底，三唱和秋聲。
驀山溪
作者：劉一止（宋）

王家人地，奕奕爭高秀。金紫照青春，想當日、烏衣巷口。聲名氣概，今見兩朱轓，詩似錦，酒如澠，屬意風光厚。釀泉石壁，未減南陽壽。清興與誰同，探梅萼、溪橋驛堠。東風御柳，應訪此韓翃，歸步穩，赤墀邊，肯記幽棲否。
念奴嬌
作者：劉一止（宋）

小舟漂兀，犯溪煙深入，無窮寒碧。路繞蓮塘渾亂眼，千頃朱朱白白。聞說高情，尋盟鷗鷺，愛此風標客。掀髯一笑，頓忘身世形跡。我愛古邑風流，碧峰爭秀峙，相持如掖。制錦才雄應未怕，百里文書堆積。吏散庭空，舉觴遨月，飲興何妨劇。卻憐宣子，杖頭才掛錢百。
柳梢青
作者：劉一止（宋）

柳汀煙暮。常記岸幘，風流張緒。酒興詩情，而今移向，那邊佳處。使君自樂蕭閒，未肯副、巖廊虛佇。不念寒窗，老人幽夢，追尋無據。
鵲橋仙
作者：劉一止（宋）

春風真個，取將花去，酬我清陰滿院。名園清晝漏籤遲，未肯負、酒朋歌伴。使君情在，暮雲合處，臥看碧峰峨弁。向來魂夢幾曾真，休怨斷、樓高不見。
浣溪沙
作者：劉一止（宋）

曾向蓬萊得姓名。坐中省識是飛瓊。琵琶翻作步虛聲。一自當時收撥後，世間絃索不堪聽。夢迴悽斷月朧明。
點絳唇
作者：劉一止（宋）

歲月飄流，故人相望如箕斗。畔愁千首。詩骨能清瘦。白日鵾弦，同看春風手。君知否。袖痕別後。猶有臨歧酒。
點絳唇
作者：劉一止（宋）

山邑新涼，夜堂爽氣侵南鬥。為誰驤首。月冷冰蛾瘦。八萬二千，雕琢瓊瑤手。君知否。待君歸後。雙照杯中酒。
望海潮
作者：劉一止（宋）

東郊人報，春風訊息，先歸御柳宮梅。殘雪戀枝，輕陰閣雨，鬱蔥瑞氣佳哉。清曉九門開。聽舜韶聲舉，迤邐天街。雙闕連雲，六鰲橫海駕峰來。華燈竟簇樓臺。正豐年共樂，歡意徘徊。簾卷弄妝，塵香趁馬，輕寒細入人懷。爭待鳳輿回。看一天星斗，移下蓬萊。是處歌謠，太平聲入萬年杯。
青玉案
作者：劉一止（宋）

馬頭雙鵲飛來喜。惜凝望、音書至。一掬離懷千萬事。綠窗深夜，短箋封就，應也尋人寄。春風鬢畔疏梅蕊。映妝豔、清如洗。苦恨眼邊常憶記。楚宮行路，倚橋攀驛，供盡梅花淚。
喜遷鶯
作者：劉一止（宋）

曉光催角。聽宿鳥未驚，鄰雞先覺。迤邐煙村，馬嘶人起，殘月尚穿林薄。淚痕帶霜微凝，酒力衝寒猶弱。嘆倦客、悄不禁，重染風塵京洛。追念，人別後，心事萬重，難覓孤鴻託。翠幌嬌深，曲屏香暖，爭念歲寒飄泊。怨月恨花煩惱，不是不曾經著。這情味，望一成消減，新來還惡。
踏莎行
作者：劉一止（宋）

淡月精神，疏梅風韻。粉香融臉胭脂潤。袖痕猶帶玉虯煙，六朝窄樣裁宮錦。眉黛分愁，眼波傳信。酒闌畫燭交紅影。有期無定卻瞋人，索強我早諳伊性。
浣溪沙
作者：劉一止（宋）

莫問新歡與舊愁。淺顰微笑總風流。眼波橫注楚江秋。十字街頭家住處，心腸四散幾時休。攬風招月是朱樓。
點絳唇
作者：汪藻（宋）

新月娟娟，夜寒江靜山銜鬥。起來搔首。梅影橫窗瘦。好個霜天，閒卻傳杯手。君知否。亂鴉啼後。歸興濃於酒。
點絳唇
作者：汪藻（宋）

高柳蟬嘶，採菱歌斷秋風起。晚雲如髻。湖上山橫翠。簾卷西樓，過雨涼生袂。天如水。畫樓十二。有個人同倚。
小重山
作者：汪藻（宋）

月下潮生紅蓼汀。淺霞都斂盡，四山青。柳梢風急墜流螢。隨波處，點點亂寒星。別語寄丁寧。如今能間隔，幾長亭。夜來秋氣入銀屏。梧桐雨，遠恨不同聽。
醉落魄・一斛珠
作者：汪藻（宋）

小舟簾隙。佳人半露梅妝額。綠雲低映花如刻。恰似秋宵，一半銀蟾白。結兒梢朵香紅扐。鈿蟬隱隱搖金碧。春山秋水渾無跡。不露牆頭，些子真訊息。
驀山溪
作者：曹組（宋）

洗妝真態，不作鉛華御。竹外一枝斜，想佳人、天寒日暮。黃昏小院，無處著清香，風細細，雪垂垂，何況江頭路。月邊疏影，夢到消魂處。結子欲黃時，又須著、廉纖細雨。孤芳一世，供斷有情愁，銷瘦卻，東陽也，試問花知否。
點絳唇
作者：曹組（宋）

秋勁風高，暗知鬥力添弓面。靶分筠斡。月到天心滿。白羽流星，飛上黃金碗。胡沙雁。雲邊驚散。壓盡天山箭。
點絳唇
作者：曹組（宋）

疏柳殘蟬，助人離思斜陽外。淡煙疏靄。節物隨時改。水已無情，風更無情㬠。蘭舟解。水流風快。回首人何在。
點絳唇
作者：曹組（宋）

密炬高燒，寶刀時翦金花碎。照人歡醉。也照人無睡。待得灰心，陪盡千行淚。籠紗裡。夜涼如水。猶喜長成對。
如夢令
作者：曹組（宋）

門外綠陰千頃。兩兩黃鸝相應。睡起不勝情，行到碧梧金井。人靜。人靜。風動一枝花影。
撲蝴蝶
作者：曹組（宋）

人生一世。思量爭甚底。花開十日，已隨塵共水。且看欲盡花枝，未厭傷多酒盞，何須細推物理。幸容易。有人爭奈，只知名與利。朝朝日日，忙忙劫劫地。待得一晌閒時，又卻三春過了，何如對花沈醉。
憶少年
作者：曹組（宋）

年時酒伴，年時去處，年時春色。清明又近也，卻天涯為客。念過眼、光陰難再得。想前歡、盡成陳跡。登臨恨無語，把闌干暗拍。
驀山溪
作者：曹組（宋）

草薰風暖，樓閣籠輕霧。牆短出花梢，映誰家、綠楊朱戶。尋芳拾翠，綺陌自青春，江南遠，踏青時，誰念方羈旅。昔遊如夢，空憶橫塘路。羅袖舞臺風，想桃花、依然舊樹。一懷離恨，滿眼欲歸心，山連水，水連雲，悵望人何處。
相思會・千年調
作者：曹組（宋）

人無百年人，剛作千年調。待把門關鐵鑄，鬼見失笑。多愁早老。惹盡閒煩惱。我醒也，枉勞心，謾計較。粗衣淡飯，贏取暖和飽。住個宅兒，只要不大不小。常教潔淨，不種閒花草。據見定、樂平生，便是神仙了。
品令
作者：曹組（宋）

乍寂寞。簾櫳靜，夜久寒生羅幕。窗兒外、有個梧桐樹，早一葉、兩葉落。獨倚屏山欲寐，月轉驚飛烏鵲。促織兒、聲響雖不大，敢教賢、睡不著。
小重山
作者：曹組（宋）

簾卷東風日射窗。小山庭院靜，接回廊。疏疏晴雨弄斜陽。憑欄久，牆外杏花香。時節好尋芳。多情懷酒伴，憶歡狂。歸鴻應已度瀟湘。音書杳，前事忍思量。
小重山
作者：曹組（宋）

陌上花繁鶯亂啼。驊騮金絡腦，錦障泥。尋芳行樂憶當時。聯鏢處，飛鞚綠楊堤。春物又芳菲。情如風外柳，只依依。空憐佳景負歸期。愁心切，惟有夢魂知。
青玉案
作者：曹組（宋）

碧山錦樹明秋霽。路轉陡、疑無地。忽有人家臨曲水。竹籬茅舍，酒旗沙岸，一簇成村市。淒涼只恐鄉心起。鳳樓遠、回頭謾凝睇。何處今宵孤館裡。一聲徵雁，半窗殘月，總是離人淚。
鷓鴣天
作者：曹組（宋）

輦路薰風起綠槐。都人凝望滿天街。雲韶杳杳鳴鞘肅，芝蓋亭亭障扇開。微雨過，絕纖埃。內家車子走輕雷。千門不敢垂簾看，總上銀鉤等駕來。
漁家傲
作者：曹組（宋）

水上落紅時片片。江頭雪絮飛繚亂。渺渺碧波天漾遠。平沙暖。花風一陣蘋香滿。晚來醉著無人喚。殘陽已在青山半。睡覺只疑花改岸。抬頭看。元來弱纜風吹斷。
阮郎歸
作者：曹組（宋）

簷頭風佩響丁東。簾疏燭影紅。鞦韆人散月溶溶。樓臺花氣中。春酒醒，夜寒濃。繡衾誰與同。只愁夢短不相逢。覺來羅帳空。
臨江仙
作者：曹組（宋）

青瑣窗深紅獸暖，燈前共倒金尊。數枝梅浸玉壺春。雪明渾似曉，香重欲成雲。戶外馬嘶催客起，席間歡意留人。從他微霰落粉粉。不妨吹酒面，歸去醒餘醺。
鷓鴣天
作者：曹組（宋）

淺笑輕顰不在多。遠山微黛接橫波。情吞醽醁千鍾酒，心醉飛瓊一曲歌。人慾散，奈愁何。更看朱袖拂雲和。夜深醉墨淋浪處，書遍香紅擁項羅。
青門飲
作者：曹組（宋）

山靜煙沈，岸空潮落。晴天萬里，飛鴻南渡。冉冉黃花，翠翅金鈿，還是倚風凝露。歲歲青門飲，盡龍山、高陽儔侶。舊賞成空，回首舊遊，人在何處。此際誰憐萍泛，空自感光陰，暗傷羈旅。醉裡悲歌，夜深驚夢，無奈覺來情緒。孤館昏還曉。厭時聞、南樓鐘鼓。淚眼臨風，腸斷望中歸路。
青玉案
作者：曹組（宋）

田園有計歸須早。在家縱貧亦好。南來北去何日了。光陰送盡，可憐青鬢，暗逐流年老。寂寥孤館殘燈照。鄉思驚時夢初覺。落月蒼蒼關河曉。一聲雞唱，馬嘶人起，又上長安道。
好事近
作者：曹組（宋）

茅舍竹籬邊，雀噪晚枝時節。一陣暗香飄處，已難禁愁絕。江南得地故先開，不待有飛雪。腸斷幾回山路，恨無人攀折。
醉花陰
作者：曹組（宋）

九陌寒輕春尚早。燈火都門道。月下步蓮人，薄薄香羅，峭窄春衫小。梅妝淺淡風蛾嫋。隨路聽嬉笑。無限麵皮兒，雖則不同，各是一般好。
點絳唇
作者：曹組（宋）

小小朱橋，柳邊人過橫塘路。細風時度。□浪痕痕去。草軟沙平，穩襯尋幽步。□□處。亂紅飛舞。回首春城暮。
點絳唇
作者：曹組（宋）

雲透斜陽，半樓紅影明窗戶。暮山無數。歸雁愁遠去。十里平蕪，花遠重重樹。空凝佇。故人何處。可惜春將暮。
點絳唇
作者：曹組（宋）

沈醉歸來，洞房燈火閒相照。夜寒猶峭。信意和衣倒。春夢雖多，好夢長長少。紗窗曉。鳳幃人悄。花外空啼鳥。
水龍吟
作者：曹組（宋）

曉天穀雨晴時，翠羅護日輕煙裡。酴醿徑暖，柳花風淡，千葩濃麗。三月春光，上林池館，西都花市。看輕盈隱約，何須解語，凝情處、無窮意。金殿筠籠歲貢，最姚黃、一枝嬌貴。東風既與花王，芍藥須為近侍。歌舞筵中，滿裝歸帽，斜簪雲髻。有高情未已，齊燒絳蠟，向闌邊醉。
聲聲慢
作者：曹組（宋）

重簷飛峻，麗彩橫空，繁華壯觀都城。雲母屏開八面，人在青冥。憑欄瑞煙深處，望皇居、遙識蓬瀛。迴環閣道，五花相鬥，壓盡旗亭。歌酒長春不夜，金翠照羅綺，笑語盈盈。陸海人山輻輳，萬國歡聲。登臨四時總好，況花朝、月白風清。豐年樂，歲熙熙、且醉太平。
蝶戀花
作者：曹組（宋）

簾卷真珠深院靜。滿地槐陰，鏤日如雲影。午枕花前情思凝。象床冰簟光相映。過面風情如酒醒。瀋水瓶寒，帶綆來金井。滌盡煩襟無睡興。闌干六曲還重憑。
浣溪沙
作者：曹組（宋）

柳絮池臺淡淡風。碧波花岫小橋通。雲連麗宇倚晴空。芳草綠楊人去住，短牆幽徑燕西東。攀條弄蕊得從容。
點絳唇
作者：曹組（宋）

霜落吳江，萬畦香稻來場圃。夜村舂黍。草屋寒燈雨。玉粒長腰，瀋水溫溫注。相留住。共抄雲子。更聽歌聲度。
點絳唇
作者：曹組（宋）

一片南雲，定知來做巫山雨。歌聲才度。只向風中住。惱亂襄王，無限牽情處。長天暮。又還飛去。目斷陽臺路。
婆羅門引
作者：曹組（宋）

漲雲暮卷，漏聲不到小簾櫳。銀河淡掃澄空。皓月當軒高掛，秋入廣寒宮。正金波不動，桂影朦朧。佳人未逢。嘆此夕、與誰同。望遠傷懷對景，霜滿愁紅。南樓何處，想人在、長笛一聲中。凝淚眼、泣盡西風。
失調名
作者：曹組（宋）

甚時得歸京裡去。
卜算子
作者：曹組（宋）

松竹翠蘿寒，遲日江山暮。幽徑無人獨自芳，此恨憑誰訴。似共梅花語。尚有尋芳侶。著意聞時不肯香，香在無心處。
小重山
作者：曹組（宋）

深擁燻篝倏已冥。寂寥山枕畔，夢難成。誰堪三兩夜烏聲。銀缸炧，花影上圍屏。猶記舊時情。簾邊人似月，月如冰。從今張眼到天明。衣帶緩，誰與問伶俜。
脫銀袍
作者：曹組（宋）

濟楚風光，昇平時世。端門支散，碗遂逐旋溫來，吃得過、那堪更使金器。分明是。與窮漢、消災滅罪。又沒支分，猶然遞滯。打篤磨槎來根底。換頭巾，便上弄交番斯替。告官裡。駝逗高陽餓鬼。
憶瑤姬
作者：曹組（宋）

雨細雲輕，花嬌玉軟，於中好個情性。爭奈無緣相見，有分孤零。香箋細寫頻相問。我一句句兒都聽。到如今，不得同歡，伏惟與他耐靜。此事憑誰執證。有樓前明月，窗外花影。拚了一生煩惱，為伊成病。只恐更把風流逞。便因循、誤人無定。恁時節、若要眼兒斯覷，除非會聖。
驀山溪
作者：万俟詠（宋）

芳菲葉底。誰會秋江意。深綠護輕黃，怕青女、霜侵憔悴。開分早晚，都佔九秋天，花四出，香七里。獨步珠宮裡。佳名巖桂。卻是因遺子。不自月中來，又那得、蕭蕭風味。霓裳舊曲，休問廣寒人，飛太白，酬仙蕊。香外無香比。
臨江仙
作者：万俟詠（宋）

寒甚正前三五日。風將臘雪侵寅。彩雞縷燕已驚春。玉梅飛上苑，金柳動天津。□□□□□□□，□□□□□□。□□□□□□□。春盤共飣餖，繞坐慶時新。
雪明鵲夜慢・雪明鵲夜
作者：万俟詠（宋）

望五雲多處春深，開閬苑、別就蓬島。正梅雪韻清，桂月光皎。鳳帳龍簾縈嫩風，御座深、翠金間繞。半天中、香泛千花，燈掛百寶。聖時觀風重臘，有簫鼓沸空，錦繡匝道。競呼盧、氣貫調歡笑。暗裡金錢擲下，來侍燕、歌太平睿藻。願年年此際，迎春不老。
鳳皇枝令・鳳凰枝令
作者：万俟詠（宋）

人間天上。端樓龍鳳燈先賞。傾城粉黛月明中，春思蕩。醉金甌仙釀。一從鸞輅北向。舊時寶座應蛛網。遊人此際客江鄉，空悵望。夢連昌清唱。
南歌子
作者：万俟詠（宋）

梅夏暗絲雨，麥秋扇浪風。香蘆結黍趁天中。五日淒涼今古、與誰同。
明月照高樓慢・明月照高樓
作者：万俟詠（宋）

平分素商。四垂翠幕，斜界銀潢。顥氣通建章。正煙澄練色，露洗水光。明映波融太液，影隨簾掛披香。樓觀壯麗，附霽雲、耀紺碧相望。宮妝。三千從赭黃。萬年世代，一部笙簧。夜宴花漏長。乍鶯歌斷續，燕舞迴翔。玉座頻燃絳蠟，素娥重按霓裳。還是共唱御製詞，送御觴。
失調名
作者：万俟詠（宋）

昔年曾共黃花酒，一笑新香。
尉遲杯慢・尉遲杯
作者：万俟詠（宋）

碎雲薄。向碧玉枝綴萬萼。如將汞粉勻開，疑使柏麝燻卻。雪魄未應若。況天賦、標豔仍綽約。當暄風暖日佳處，戲蝶遊蜂看著。重重繡簾珠箔。障穠豔霏霏，異香漠漠。見說徐妃，當年嫁了，信任玉鈿零落。無言自啼露蕭索。夜深待、月上欄干角。廣寒宮、要與姮娥，素妝一夜相學。
鈿帶長中腔
作者：万俟詠（宋）

簇真香。似風前拆麝囊。嫩紫輕紅，間鬥異芳。風流富貴，自覺蘭蕙荒。獨佔蕊珠春光。繡結流蘇密織，魂夢悠揚。氣融液散滿洞房。朝寒料峭，殢嬌不易當。著意要得韓郎。
春草碧・番槍子
作者：万俟詠（宋）

又隨芳緒生，看翠霽連空，愁遍徵路。東風裡，誰望斷西塞，恨迷南浦。天涯地角，意不盡、消沈萬古。曾是送別長亭下，細綠暗煙雨。何處。亂紅鋪繡茵，有醉眠蕩子，拾翠遊女。王孫遠，柳外共殘照，斷雲無語。池塘夢生，謝公後、還能繼否。獨上畫樓，春山暝、雁飛去。
三臺
作者：万俟詠（宋）

見梨花初帶夜月，海棠半含朝雨。內苑春、不禁過青門，御溝漲、潛通南浦。東風靜、細柳垂金縷。望鳳闕、非煙非霧。好時代、朝野多歡，遍九陌、太平簫鼓。乍鶯兒百囀斷續，燕子飛來飛去。近綠水、臺榭映鞦韆，鬥草聚、雙雙遊女。餳香更、酒冷踏青路。會暗識、夭桃朱戶。向晚驟、寶馬雕鞍，醉襟惹、亂花飛絮。正輕寒輕暖漏永，半陰半晴雲暮。禁火天、已是試新妝，歲華到、三分佳處。清明看、漢宮傳蠟炬。散翠煙、飛入槐府。斂兵衛、閶闔門開，住傳宣、又還休務。
戀芳春慢
作者：万俟詠（宋）

蜂蕊分香，燕泥破潤，暫寒天氣清新。帝裡繁華，昨夜細雨初勻。萬品花藏四苑，望一帶、柳接重津。寒食近，蹴踘鞦韆，又是無限遊人。紅妝趁戲，綺羅夾道，青帘賣酒，臺榭侵雲。處處笙歌，不負治世良辰。共見西城路好，翠華定、將出巖宸。誰知道，仁主祈祥為民，非事行春。
安平樂慢
作者：万俟詠（宋）

瑞日初遲，緒風乍暖，千花百草爭香。瑤池路穩，閬苑春深，雲樹水殿相望。柳曲沙平，看塵隨青蓋，絮惹紅妝。賣酒綠陰傍。無人不醉春光。有十里笙歌，萬家羅綺，身世疑在仙鄉。行樂知無禁，五侯半隱少年場。舞妙歌妍，空妒得、鶯嬌燕忙。念芳菲、都來幾日，不堪風雨疏狂。
卓牌兒・卓牌子
作者：万俟詠（宋）

東風綠楊天，如畫出、清明院宇。玉豔淡泊，梨花帶月，胭脂零落，海棠經雨。單衣怯黃昏，人正在、珠簾笑語。相併戲蹴鞦韆，共攜手、同倚欄干，暗香時度。翠窗繡戶。路繚繞、潛通幽處。斷魂凝佇。嗟不似飛絮。閒悶閒愁，難消遣、此日年年意緒。無據。奈酒醒春去。
昭君怨
作者：万俟詠（宋）

春到南樓雪盡。驚動燈期花信。小雨一番寒。倚闌干。莫把闌干倚。一望幾重煙水。何處是京華。暮雲遮。
昭君怨
作者：万俟詠（宋）

一望西山煙雨。目斷心飛何處。天外白雲城。幾多程。謾記陽關句。衣上粉啼痕汙。隴水一分流。此生休。
訴衷情
作者：万俟詠（宋）

一鞭清曉喜還家。宿醉困流霞。夜來小雨新霽，雙燕舞風斜。山不盡，水無涯。望中賒。送春滋味，念遠情懷，分付楊花。
梅花引
作者：万俟詠（宋）

曉風酸。曉霜乾。一雁南飛人度關。客衣單。客衣單。千里斷魂，空歌行路難。寒梅驚破前村雪。寒雞啼破西樓月。酒腸寬。酒腸寬。家在日邊，不堪頻倚闌。
憶秦娥
作者：万俟詠（宋）

千里草。萋萋盡處遙山小。遙山小。行有遠似，此山多少。天若有情天亦老。此情說便說不了。說不了。一聲喚起，又驚春曉。
憶少年
作者：万俟詠（宋）

隴雲溶洩，隴山峻秀，隴泉嗚咽。行人暫駐馬，已不勝愁絕。上隴首、凝眸天四闊。更一聲、塞雁悽切。徵書待寄遠，有知心明月。
長相思
作者：万俟詠（宋）

一聲聲。一更更。窗外芭蕉窗裡燈。此時無限情。夢難成。恨難平。不道愁人不喜聽。空階滴到明。
長相思
作者：万俟詠（宋）

短長亭。古今情。樓外涼蟾一暈生。雨餘秋更清。暮雲平。暮山橫。幾葉秋聲和雁聲。行人不要聽。
木蘭花慢
作者：万俟詠（宋）

恨鶯花漸老，但芳草、綠汀洲。縱岫壁千尋，榆錢萬疊，難買春留。梅花向來始別，又匆匆，結子滿枝頭。門外垂楊岸側，畫橋誰系蘭舟。悠悠。歲月如流。嘆水覆、杳難收。憑畫闌，往往抬頭舉眼，都是春愁。東風晚來更惡，怕飛紅、拍絮入書樓。雙燕歸來問我，怎生不上簾鉤。
武陵春
作者：万俟詠（宋）

燕子飛來花在否，微雨退、掩重門。正滿院梨花雪照人。獨自個、怯黃昏。輕風淡月總消魂。羅衣暗惹啼痕。謾覷著、鞦韆腰褪裙。可㬠是、不宜春。
快活年近拍
作者：万俟詠（宋）

千秋萬歲君，五帝三王世。觀風重令節，與民樂盛際。蕊宮長春，洞天不老，花豔蟬輝，十里照春珠翠。鬧羅綺。遙望太極，一簇通明裡。鈞臺奏壽，蓬山呈妙戲。六宮人來，五雲樓迥，風送歌聲，依約睿思聖制。
醉蓬萊
作者：万俟詠（宋）

正波泛銀漢，漏滴銅壺，上元佳致。絳燭銀燈，若繁星連綴。明月逐人，暗塵隨馬，盡五陵豪貴。鬢惹烏雲，裙拖湘水，誰家姝麗。金闕南邊，彩山北面，接地羅綺，沸天歌吹。六曲屏開，擁三千珠翠。帝樂□深，鳳爐煙噴，望舜顏瞻禮。太平無事，君臣宴樂，黎民歡醉。
芰荷香
作者：万俟詠（宋）

小瀟湘。正天影倒碧，波面容光。水仙朝罷，間列綠蓋紅幢。吹風細雨，蕩十頃、浥浥清香。人在水精中央。霜綃霧縠，襟袂收涼。款放輕舟鬧紅裡，有晴蜓點水，交頸鴛鴦。翠陰密處，曾覓相併青房。晚霞散綺，泛遠淨、一葉鳴榔。擬去盡促雕觴。歌雲未斷，月上飛樑。
別瑤姬慢・憶瑤姬
作者：万俟詠（宋）

可惜香紅。又一番驟雨，幾陣狂風。霎時留不往，便夜來和月，飛過簾櫳。離愁未了，酒病相仍，便堪此恨中。片片隨、流水斜陽去，各自西東。又還是、九十春光，誤雙飛蝶，並採遊峰。人生能幾許，細算來何物，得似情濃。沈腰暗減，潘鬢先秋，寸心不易供。望暮雲、千里沈沈障翠峰。
憶秦娥
作者：万俟詠（宋）

天如洗。金波冷浸冰壺裡。冰壺裡。一年得似，此宵能幾。等閒莫把欄干倚。馬蹄去便三千里。三千里。幾重雲岫，幾重煙水。
南柯子・南歌子
作者：田為（宋）

夢怕愁時斷，春從醉裡回。淒涼懷抱向誰開。些子清明時候、被鶯催。柳外都成絮，欄邊半是苔。多情簾燕獨徘徊。依舊滿身花雨、又歸來。
南柯子・南歌子
作者：田為（宋）

團玉梅梢重，香羅芰扇低。簾風不動蝶交飛。一樣綠陰庭院、鎖斜暉。對月懷歌扇，因風念舞衣。何須惆悵惜芳菲。┾卻一年憔悴、待春歸。
念奴嬌
作者：田為（宋）

嫩冰未白，被霜風換卻，滿院秋色。小閣深沈圍坐促，初擁紅爐宜窄。簾密收香，窗明遲夜，硯冷凝新滴。無人知道，箇中多少岑寂。翻念一枕高唐，當年仙夢覺，難尋訊息。睡起微醒衣袖重，不管腰支猶索。旋暖銀簧，時添酥字，筍玉寒無力。如今腸斷，暮雲依舊凝碧。
探春・探春慢
作者：田為（宋）

小雨分山，斷雲鏤日，丹青難狀清曉。柳眼窺晴，梅妝迎暖，林外幽禽啼早。煙徑潤如酥，正濃淡遙看堤草。望中新景無窮，最是一年春好。驕馬黃金絡腦。爭探得東君，何處先到。萬盞飛觴，千金倚玉，不肯輕辜年少。桃李怯殘寒，半吐芳心猶小。謾教蜂蝶多情，未應知道。
惜黃花慢
作者：田為（宋）

雁空浮碧，印曉月，露洗重陽天氣。望極樓外，淡煙半隔疏林，掩映斷橋流水。黃金籬畔白衣人，更誰會、淵明深意。晚風底。落日亂鴻，飛起無際。情多對景淒涼，念舊賞，步屐登高迢遞。興滿東山，共攜素手持杯，勸泛玉漿雲蕊。此時霜鬢欲歸心，謾老盡、悲秋情味。向醉裡。免得又成憔悴。
江神子慢・江城子慢
作者：田為（宋）

玉臺掛秋月。鉛素淺，梅花傅香雪。冰姿潔。金蓮襯、小小凌波羅襪。雨初歇。樓外孤鴻聲漸遠，遠山外、行人音信絕。此恨對語猶難，那堪更寄書說。教人紅銷翠減，覺衣寬金縷，都為輕別。太情切。消魂處、畫角黃昏時節。聲嗚咽。落盡庭花春去也，銀蟾迥、無情圓又缺。恨伊不似餘香，惹鴛鴦結。
轉調二郎神・二郎神
作者：徐伸（宋）

悶來彈雀，又攪破、一簾花影。謾試著春衫，還思纖手，燻徹金爐燼冷。動是愁多如何向，但怪得、新來多病。想舊日沈腰，而今潘鬢，不堪臨鏡。重省。別時淚滴，羅衣猶凝。料為我厭厭，日高慵起，長託春酲未醒。雁翼不來，馬蹄輕駐，門閉一庭芳景。空佇立，盡日闌干倚遍，晝長人靜。
喜遷鶯
作者：江漢（宋）

昇平無際。慶八載相業，君臣魚水。鎮撫風稜，調燮精神，合是聖朝房魏。鳳山政好，還被畫轂朱輪催起。按錦轡。映玉帶金魚，都人爭指。丹陛。常注意。追念裕陵，元佐今無幾。繡袞香濃，鼎槐風細。榮耀滿門朱紫。四方具瞻師表，盡道一夔足矣。運花筆，又管領年年，烘春桃李。
失調名
作者：田中行（宋）

為誰和淚倚闌干。
風入松
作者：田中行（宋）

一宵風雨送春歸。綠暗紅稀。畫樓盡日憑闌意，與誰同拈花枝。門外薔薇開也，枝頭梅子酸時。玉人應是數歸期。翠斂愁眉。塞鴻不到雙魚遠，恨樓前、流水難西。新恨欲題紅葉，東風滿院花飛。
喜遷鶯
作者：趙溫之（宋）

瓊姿冰體。料瑩光乍傅，廣寒宮裡。北陸寒深，南園春先，此後萬花方起。翦霞鬥萼，栽芯砌□，天與高致。大瀟灑，最宜雪宜月，宜亭宜水。好是。天涯庾嶺上，萬珠浮動香千里。幈寫橫斜，鬟插垂嫋，佔盡秀骨清意。醉魂易醒，吟興信來，佳思無際。為傳語，向東風，甘使無言桃李。
踏青遊
作者：趙溫之（宋）

竹外溪邊，一枝破寒衝臘。瑩素肌、玉雕冰刻。賦閒標，足餘韻，豈同常格。最風流，生來處處盡好，別得造化工力。疏影幽香，意思迥然殊絕。算不枉、詩人分別。凍雲深，涼月皎，愈增清冽。大瀟灑，尤得靜中雅趣，不許鶯棲燕歇。
踏莎行
作者：趙溫之（宋）

妖豔相偎，清香交噴。花王尤喜來親迎。有如二女事唐虞，群芳休更誇相併。小雨資嬌，輕風借潤。天應知我憐孤韻。莫驚歲歲有雙葩，儀真自古風流郡。
謁金門
作者：王庭珪（宋）

溪風緊。溪上官梅整整。萬木寒痴吹不醒。一枝先破冷。夢斷香雲耿耿。月淡梨花清影。長笛倚樓誰共聽。調高成絕品。
鳳棲梧・蝶戀花
作者：王庭珪（宋）

瓊海無邊銀浪卷。畫戟朱樓，縹緲雲間見。當日使君曾擁傳。海霞光裡時開宴。翠斝紅鱗吹酒面。莫謂今朝，人在天涯遠。綵鳳銜書應不晚。願公難老身長健。
醉桃源・阮郎歸
作者：王庭珪（宋）

朱門映柳畫簾垂。門前聞馬嘶。主人新著綠袍歸。天恩下玉墀。憑翠袖，拈花枝。勸教人醉時。請君聽唱碧雲詞。倒傾金屈卮。
臨江仙
作者：王庭珪（宋）

家住天門閶闔外，別來幾度花開。近傳訊息到江淮。玉京知好在，金闕尚崔嵬。流落江南山盡處，雨餘蒼翠成堆。暫同溪館醉尊罍。恐隨丹詔動，且任玉山頹。
臨江仙
作者：王庭珪（宋）

問道春來相識否，嶺頭昨夜開花。水村煙塢寄生涯。月寒疏影淡，整整復斜斜。素面玉妃嫌粉汙，晨妝洗盡鉛華。香肌應只飯胡麻。年年如許瘦，知是阿誰家。
臨江仙
作者：王庭珪（宋）

寂寞久無紅袖飲，忽逢浩齒輕謳。坐令孤客洗窮愁。誰知沅水上，卻似洛城遊。聞道辰溪賢令長，深房別鎖明眸。多年鉛鼎養青虯。不應攜妓女，騎鶴上揚州。
臨江仙
作者：王庭珪（宋）

簾外東風吹斷夢，捲簾人探春還。一枝疏影動簷間。鴛鴦□瓦冷，霜月墮欄干。聞道壽陽如許好，晨妝洗盡微殷。可憐玉骨瘦孱孱。誰家長笛□，吹徹玉樓寒。
人嬌
作者：王庭珪（宋）

小院桃花，煙鎖幾重珠箔。更深後、海棠睡著。東風吹去，落誰家牆角。平白地教人，為他情惡。花若有情，情應不薄。也須悔從前事錯。而今夜雨，念玉顏飄泊。知那裡人家，怎生頓著。
憶秦娥
作者：王庭珪（宋）

梅花發。夜寒吹笛千山月。千山月。此時愁聽，龍吟幽噎。數枝飛盡南枝雪。風光又作年時別。年時別。江頭心緒，亂絲千結。
念奴嬌
作者：王庭珪（宋）

少年時節，見皇州燈火，衣冠朝市。天漢橋邊瞻鳳輦，簾幕千家垂地。人似神仙，身遊佛國，謫墮紅塵裡。如今憔悴，漸無往歲歡味。此夜帝裡喧傳，太平祥瑞，有街頭人醉。更值端門新又起，樓闕千兵嚴衛。朝野多歡，邊庭初靜，歌舞方騰沸。良宵好景，異時多少遺事。
點絳唇
作者：王庭珪（宋）

花外紅樓，當時青鬢顏如玉。淡煙殘燭。醉入花間宿。白髮相逢，猶唱當時曲。當時曲。斷絃難續。且盡杯中醁。
點絳唇
作者：王庭珪（宋）

玉漏春遲，鐵關金鎖星橋夜。暗塵隨馬。明月應無價。天半朱樓，銀漢星光射。更深也。翠娥如畫。猶在涼蟾下。
點絳唇
作者：王庭珪（宋）

春入西園，數重花外紅樓起。倚闌金翠。人在非煙裡。風月佳時，蓬島開平地。笙歌沸。畫橋燈市。一夜驚桃李。
西江月
作者：王庭珪（宋）

一拂退黃衫子，幾團嗅芯蜂兒。西風吹下月中枝。種在寒巖影裡。人道蠟梅相似，又傳菊滿東籬。饒伊顏色入時宜。安得香傳九里。
江城子
作者：王庭珪（宋）

錦袍繡帽躍金鞍。卷旗幡。整師還。輕騎窮追，湘尾鼓聲寒。千里塵清高會處，張翠幕，萬人看。藕絲衫袖捧雕盤。玉頹山。夜將闌。幸遇休兵，且盡玉壺寬。未用漢軍頻出塞，徒生事，斬樓蘭。
江城子
作者：王庭珪（宋）

渡頭猶唱棹歌聲。雨初晴。月初生。忽見飛虹，夭矯掛寒汀。兩岸小兒齊拍手，今夜裡，放人行。朱欄畫鷁照江亭。客來登。眼初明。如泛銀河，天上跨長鯨。君是濟川舟楫手，將許事，笑談成。
江城子
作者：王庭珪（宋）

夜郎江上看元宵。鬥回杓。雪初消。燈火銀花，何處是星橋。哄得滿城春不夜，三妓女，五溪徭。此時回首憶行朝。太平樓。倚層宵。紅蠟光中，買酒聽吹簫。且就天涯聊一醉，歌一曲，望京謠。
江城子
作者：王庭珪（宋）

天回北斗欲中宵。屢移杓。客魂消。記得皇州，燈火虹成橋。異俗西南開萬里，冠帶盡，百蠻徭。盧溪太守未還朝。起朱樓。接叢宵。翠幕紅妝，歌管玉為簫。民樂豐登無一事，看下詔，採風謠。
江城子
作者：王庭珪（宋）

樓頭鐘鼓變新聲。晚霞晴。水雲生。何處歸帆，爭泊蓼花汀。遙望虹橋如畫裡，鰲背上，著人行。夜闌風定見危亭。卻重登。景方明。影落波心，疑是海中鯨。願借吸川滄海量，為公壽，落橋成。
蝶戀花
作者：王庭珪（宋）

月落燈殘人散後。忽到尊前，但覺眉兒皺。數日不來如許瘦。裙腰減盡君知否。公子風流應自有。占斷春光，肯落誰人手。已是許多時做就。重教舞徹雙羅袖。
蝶戀花
作者：王庭珪（宋）

罨畫樓中人已醉。別院微聞，笑語簾垂地。催喚傾城香霧起。翠帷雙卷春風裡。妝樣尖新歌妙麗。滿酌金尊，不信人憔悴。飢客眼寒誰管你。主人見慣渾閒事。
蝶戀花
作者：王庭珪（宋）

桂樹新生都幾許。兄弟騎龍，雙入蟾宮去。一日兩枝同折處。姮娥拍手都分與。楊柳江頭春色暮。白馬青衫，兩郡文章主。只恐遠方難久住。高宗夢覺思霖雨。
滿庭芳
作者：王庭珪（宋）

頹玉成山，傾江作酒，醉來莫問升沈。少年狂怪，應笑老婆心。也會東塗西抹，行穿過、柳陌花陰。誠何用，腰龜左顧，猶待鑄黃金。如今。回首處，青樓縹緲，朱箔重深。嘆江海飄零，離恨難禁。好在銅梁玉壘，將軍騎、他日重臨。歸來看，文君未老，相對撫鳴琴。
滿庭芳
作者：王庭珪（宋）

宿雨初收，晚風微度，萬家簾卷青煙。暗塵隨馬，人物似神仙。試問天公借月，天須放、明月教圓。應移下，廣寒宮殿，燈火接星躔。盧川。元古郡，當時太守，賓從俱賢。到如今井邑，歌吹喧闐。花下紅妝賣酒，時相遇、曲水橋邊。誰知道，山城父老，重見中興年。
滿庭芳
作者：王庭珪（宋）

東閣官梅，玉欄朱檻，未如山館疏籬。水邊竹外，斜出兩三枝。最好西湖月下，林處士、著意吟時。何須說，揚州舊日，何遜更能詩。誰知。深雪裡，玉妃粲粲，初下瑤池。笑人間春色，只在桃蹊。紫燕黃鸝解語，來時但、青實離離。爭知道，調羹附鼎，終得近丹墀。
柳梢青
作者：王庭珪（宋）

蘭亭絲竹。高會群賢，其人如玉。曲水流觴，燈前細雨，簷花蔌蔌。舞雩初試春衣，聽詠歌、童子五六。澤畔行吟，沙汀拾翠，滿江新綠。
菩薩蠻
作者：王庭珪（宋）

武陵西上沅陵渡。扁舟忘了來時路。花外有人煙。相逢疑是仙。清尊留夜語。醉倒知何處。歸去客心驚。金雞嘲哳鳴。
浣溪沙
作者：王庭珪（宋）

薄薄春衫簇綺霞。畫簷晨起見棲鴉。宿妝仍拾落梅花。回首高樓聞笑語，倚欄紅袖卷輕紗。玉肌微減舊時些。
浣溪沙
作者：王庭珪（宋）

九里香風動地來。尋香空繞百千回。錯驚秋色上崔嵬。誰識薌林三昧手，能令花落又花開。返魂元學嶺頭梅。
虞美人
作者：王庭珪（宋）

城東樓閣連雲起。冠絕辰州市。蓮燈初發萬枝紅。也似江南風景、半天中。花衢柳陌年時靜。劃地今年盛。棚前簫鼓鬧如雷。添個辰溪女子、舞三臺。
桃源憶故人
作者：王庭珪（宋）

催花一霎清明雨。留得東風且住。兩岸柳汀煙塢。未放行人去。人如雙鵠雲間舉。明夜扁舟何處。只向武陵南渡。便是長安路。
醉花陰
作者：王庭珪（宋）

紅塵紫陽春來早。晚市煙光好。燈發萬枝蓮，華月光中，天淨開蓬島。老人舊日曾年少。年少還須老。今夕在天涯，燭影星橋，也似長安道。
醉花陰
作者：王庭珪（宋）

玉妃謫墮煙村遠。猶似瑤池見。缺月掛寒梢，時有幽香，飛到朱簾畔。春風嶺上淮南岸。曾為誰魂斷。依舊瘦稜稜，天若有情，天也應須管。
醉花陰
作者：王庭珪（宋）

月娥昨夜江頭過。把素衫揉破。冷逐曉雲歸，留與東風，吹作千千朵。雲殘香瘦春猶可。玉笛愁無那。倚著畫樓人，且莫教他，吹動些兒個。
雨霖鈴
作者：王庭珪（宋）

瓊樓玉宇。滿人寰似、海邊洲渚。蓬萊又還水淺，鯨濤靜見，銀宮如許。紫極鳴筲聲斷，望霓舟何處。待夜深、重倚層霄，認得瑤池廣寒路。郢中舊曲誰能度。恨歌聲、響入青雲去。西湖近時絕唱，總不道、月梅鹽絮。暗想當年賓從，毫端有驚人句。謾說枚叟鄒生，共作梁園賦。
鵲橋仙
作者：王庭珪（宋）

雲靜天高，山明水闊。一年待箇中秋月。十分魄少一分圓，今宵已覺蟾光別。且盡金尊，遙瞻玉闕。更深江水沙如雪。來宵風雨不相關，重須買酒追佳節。
感皇恩
作者：王庭珪（宋）

飛雪滿貂裘，馬蹄輕驟。筆下文章煥星斗。凌雲才調，盡是奪標高手。況聞場屋裡，知名久。金榜篆雲，銀鞍披繡。歸去天香滿衣袖。莫辭今夕，且盡一尊芳酒。為君歌一曲，為君壽。
感皇恩
作者：王庭珪（宋）

羸馬怯徵鞍，駸駸欲驟。昨夜文星動南鬥。廣寒宮近，欲上煙霄攜手。素娥不奈冷，淒涼久。知是謫仙，肝腸錦繡。天半清風動襟袖。而今西笑，且飲新豐美酒。悠然還獨酌，誰為壽。
感皇恩
作者：王庭珪（宋）

一葉下西風，寒生南浦。椎鼓鳴橈送君去。長亭把酒，卻倩阿誰留住。尊前人似玉，能留否。醉中暫聽，離歌幾許。聽不能終淚如雨。無情江水，斷送扁舟何處。歸時煙浪卷，朱簾暮。
寰海清
作者：王庭珪（宋）

畫鼓轟天。暗塵隨寶馬，人似神仙。天恁不教晝短，明月長圓。天應未知道，天天。須肯放、三夜如年。流酥擁上香軿。為個甚、晚妝特地鮮妍。花下清陰乍合，曲水橋邊。高人到此也乘興，任橫街，一一須穿。莫言無國豔，有朱門、鎖嬋娟。
浪淘沙
作者：王庭珪（宋）

翠袖卷輕紗。玉腕慵遮。蕊珠宮殿倚彤霞。不憤江南梅信早，爭下香車。月露洗凝華。豔壓群葩。暗傳春信到天涯。試問東風誰第一，先到人家。
好事近
作者：王庭珪（宋）

宴罷莫匆匆，聊駐玉鞍金勒。聞道建溪新焙，盡龍蟠蒼璧。黃金碾入碧花甌，甌翻素濤色。今夜酒醒歸去，覺風生兩腋。
解佩令
作者：王庭珪（宋）

湘江停瑟。洛川迴雪。是耶非、相逢飄瞥。雲鬢風裳，照心事、娟娟山月。翦煙花、帶蘿同結。留環盟切。貽珠情徹。解攜時、玉聲愁絕。羅襪塵生，早波面、春痕欲滅。送人行、水聲悽咽。
西江月
作者：薛式（宋）

一是金丹總數，河圖象出真機。誰知罔象盡玄微。大道從茲孕起。斗柄璇璣正位，陰中卻抱陽輝。崑崙子母著緋衣。此是乾坤真理。
西江月
作者：薛式（宋）

偃月爐中金鼎，三臺兩曜行神。尊卑簡易汞中真。握固休推心腎。白虎長存坎戶，青龍卻與南鄰。陰魂陽魄似窗塵。大意不離玄牝。
西江月
作者：薛式（宋）

天上三清真境，三皇五帝規模。瞿曇老氏仲尼徒。經史深藏妙素。間有真人出世，來明赤子玄珠。蟾光終日耀昏衢。滿目黃芽顯露。
西江月
作者：薛式（宋）

內有五行相制，包含一粒紅鉛。相生相殺自天然。此藥殊無貴賤。會向我家園裡，栽培一畝天田。中男小女共相連。種得黃芽滿院。
西江月
作者：薛式（宋）

鑿破玄元三五，撥開造化圭璋。希夷妙旨在中央。咫尺無名罔象。片餉工夫便得，教君地久天長。蓬萊仙島是吾鄉。怎不留心信向。
西江月
作者：薛式（宋）

竹破須還竹補，人衰須假鉛全。思量只是眼睛前。自是時人不見。日月相交離坎，龍蛇產在先天。長生妙藥在家園。一餉工夫便現。
西江月
作者：薛式（宋）

此道至靈至聖，無令洩漏輕為。全憑德行兩相宜。言語須防避忌。要籍五行生旺，須明陽盛陰衰。三人同志謹防危。進火工夫仔細。
西江月
作者：薛式（宋）

煉就光明瑩玉，回來卻入黃泉。升騰須假至三年。攜養殷勤眷戀。九九才終變化，神功豈假言宣。分明頃刻做神仙。永駕鸞車鳳輦。
西江月
作者：薛式（宋）

一氣初回遇朔，鼎中神水溫溫。剛柔相會氣均勻。妙在無過渾沌。八卦循回循繞，推排九竅追奔。東西沈靜合朝昏。莫與常人議論。
臨江仙
作者：陳克（宋）

枕帳依依殘夢，齋房忽忽餘酲。薄衣團扇繞階行。曲闌幽樹，看得綠成陰。簷雨為誰凝咽，林花似我飄零。微吟休作斷腸聲。流鶯百囀，解道此時情。
臨江仙
作者：陳克（宋）

四海十年兵不解，胡塵直到江城。歲華銷盡客心驚。疏髯渾似雪，衰涕欲生冰。送老齏鹽何處是，我緣應在吳興。故人相望若為情。別愁深夜雨，孤影小窗燈。
漁家傲
作者：陳克（宋）

寶瑟塵生郎去後。綠窗閒卻春風手。淺色宮羅新染就。晴時後。裁縫細意花枝鬥。象尺燻爐移永晝。粉澀浥浥薔薇透。晚景看來渾似舊。沈吟久。個儂爭得知人瘦。
浣溪沙
作者：陳克（宋）

淺畫香膏拂紫綿。牡丹花重翠雲偏。手挼梅子並郎肩。病起心情終是怯，困來模樣不禁憐。旋移針線小窗前。
浣溪沙
作者：陳克（宋）

香霧空濛墮彩蟾。傾城催映出重簾。□□銀燭夜厭厭。何物與儂供醉眼，半黃梅子帶紅鹽。粉融香潤玉纖纖。
浣溪沙
作者：陳克（宋）

淡墨花枝掩薄羅。嫩藍裙子窣湘波。水晶新樣碾風荷。問著似羞還似惡，惱來成笑不成歌。芙蓉帳裡奈君何。
浣溪沙
作者：陳克（宋）

短燭熒熒照碧窗。重重簾幕護梨霜。幽歡不怕夜偏長。羅襪鈿釵紅粉醉，曲屏深幔綠橙香。徵鴻離遠斷人腸。
浣溪沙
作者：陳克（宋）

小院春來百草青。拂牆桃李已飄零。絕知春意總無憑。盧女嫁時終薄命，徐娘身老謾多情。洗香吹粉轉娉婷。
浣溪沙
作者：陳克（宋）

窗紙幽幽不肯明。寒更忍作斷腸聲。揹人殘燭卻多情。合下心期唯有夢，如今魂夢也無憑。幾行閒淚莫縱橫。
攤破浣溪沙・山花子
作者：陳克（宋）

□慢梳頭淺畫眉。亂鶯殘夢起多時。不道小庭花露溼，翦酴醿。簾額好風低燕子，窗油晴日打蜂兒。翠袖粉箋閒弄筆，寫新詩。
謁金門
作者：陳克（宋）

花滿院。飛去飛來雙燕。紅雨入簾寒不卷。曉屏山六扇。翠袖玉笙悽斷。脈脈兩娥愁淺。訊息不知郎近遠。一春長夢見。
謁金門
作者：陳克（宋）

柳絲碧。柳下人家寒食。鶯語匆匆花寂寂。玉階春蘚溼。閒憑薰籠無力。心事有誰知得。檀炷繞窗燈背壁。畫簷殘雨滴。
謁金門
作者：陳克（宋）

深院靜。塵暗曲房淒冷。黃葉滿階風不定。無端吹酒醒。露溼小園幽徑。悄悄啼姑相應。半被餘燻殘燭影。夜長人獨冷。
謁金門
作者：陳克（宋）

春漏促。誰見兩人心曲。罨畫屏風銀蠟燭。淚珠紅蔌蔌。懊惱歡娛不足。只許夢中相逐。今夜月明何處宿。畫橋春水綠。
謁金門
作者：陳克（宋）

春草碧。憶著去年寒食。白紵紅裙香□□，折花鬧調客。好在江南江北。燕子不傳訊息。醉眼騰騰羞面赤。斷腸儂記得。
謁金門
作者：陳克（宋）

羅帳薄。縹緲綺疏飛閣。紅地團花金解絡。香囊垂四角。盡日春風簾幕。誰見綠屏纖弱。雲壓枕函釵自落。無端春夢惡。
謁金門
作者：陳克（宋）

愁脈脈。目斷江南江北。煙樹重重芳信隔。小樓山幾尺。細草孤雲斜日。一向弄晴天色。簾外落花飛不得。東風無氣力。
謁金門
作者：陳克（宋）

春寂寂。綠暗溪南溪北。溪水沈沈天一色。鳥飛春樹黑。腸斷小樓吹笛，醉裡看朱成碧。愁滿眼前遮不得。可憐雙鬢白。
虞美人
作者：陳克（宋）

踏車不用青裙女。日夜歌聲苦。風流墨綬強躋攀。喚起潛蛟飛舞、破天慳。公庭休更重門掩。細聽催詩點。一尊已詠北窗風。臥看雪兒纖手、剝蓮蓬。
虞美人
作者：陳克（宋）

小山戢戢盆池淺。芳樹陰陰轉。紅闌干上刺薔薇。蝴蝶飛來飛去、兩三枝。繡裙斜立腰肢困。翠黛縈新恨。風流蹤跡使人猜。過了鬥雞時節、合歸來。
虞美人
作者：陳克（宋）

綠陰滿院簾垂地。落絮縈香砌。池光不定藥欄低。閒並一雙鸂鶒、沒人時。舊歡黯黯成幽夢。帳卷金泥重。日虹斜處暗塵飛。脈脈小窗孤枕、鏡花移。
菩薩蠻
作者：陳克（宋）

柳條窣窣閒庭院。錦波繡浪春風轉。紅日上闌干。晚來花更寒。綠檀金隱起。翠被香菸裡。幽恨有誰知。空梁落燕泥。
菩薩蠻
作者：陳克（宋）

赤闌橋盡香街直。籠街細柳嬌無力。金碧上青空。花晴簾影紅。黃衫飛白馬。日日青樓下。醉眼不逢人。午香吹暗塵。
菩薩蠻
作者：陳克（宋）

池塘淡淡浮鸂鶒。杏花吹盡垂楊碧。天氣度清明。小園新雨晴。綠窗描繡罷。笑語酴醿下。圍坐賭青梅。困從雙臉來。
菩薩蠻
作者：陳克（宋）

綠蕪牆繞青苔院。中庭日淡芭蕉卷。蝴蝶上階飛。烘簾自在垂。玉鉤雙語燕。寶甃楊花轉。幾處簸錢聲。綠窗春睡輕。
菩薩蠻
作者：陳克（宋）

柳條到地鶯聲滑。鴛鴦睡穩清溝闊。九曲轉朱闌。花深人對閒。日長刀尺罷。試屐櫻桃下。䰉髻玉釵風。雲輕線腳紅。
菩薩蠻
作者：陳克（宋）

綠陰寂寂櫻桃下。盆池劣照薔薇架。簾影假山前。映階紅葉翻。芭蕉籠碧砌。猧子中庭睡。香徑沒人來。拂牆花又開。
點絳唇
作者：陳克（宋）

曲陌春風，誰家姊妹同牆看。映花烘暖。困入茸茸眼。細馬輕衫，倚醉偷回面。垂楊轉。墜鞭揮扇。白地肝腸斷。
好事近
作者：陳克（宋）

尋遍石亭春，黯黯暮山明滅。竹外小溪深處，倚一枝寒月。淡雲疏雨苦無情，得折便須折。醉帽鳳鬟歸去，有餘香愁絕。
千秋歲
作者：陳克（宋）

柏舟高躅。晚歲宜遐福。門戶壯，疏湯沐。青袍圍白髮。端錦縹犀軸。仙桂長，交柯卻映蟠桃熟。縹緲長江曲。入破□簫逐。香霧滿，飛華屋。玉鉤涼月掛，冰麝芙蓉馥。千萬壽，酒中倒臥南山綠。
鷓鴣天
作者：陳克（宋）

禁瘮餘寒酒半醒。蒲萄力軟被愁侵。鯉魚不寄江南信，綠盡菖蒲春水深。疑夢斷，愴離襟。重簾復幕靜愔愔。赤闌干外梨花雨，還是去年寒食心。
鷓鴣天
作者：陳克（宋）

芳樹陰陰脫晚紅。餘香不斷玉釵風。簿情夫婿花相似，一片西飛一片東。金翡翠，繡芙蓉。從教纖媚笑床空。揉藍衫子休無賴，只與離人結短封。
鷓鴣天
作者：陳克（宋）

小市橋彎更向東。便門長記舊相逢。踏青會散鞦韆下，鬢影衣香怯晚風。悲往事，向孤鴻。斷腸腸斷舊情濃。梨花院落黃茅店，繡被春寒此夜同。
豆葉黃・憶王孫
作者：陳克（宋）

粉牆丹柱柳絲中。簾箔輕明花影重。午醉醒來一面風。綠匆匆。幾顆櫻桃葉底紅。
豆葉黃・憶王孫
作者：陳克（宋）

樹頭初日鵓鳩鳴。野店山橋新雨晴。短褐無泥竹杖輕。水泠泠。梅片飛時春草青。
豆葉黃・憶王孫
作者：陳克（宋）

鞦韆人散小庭空。麝冷燈昏愁殺儂。獨有閒階兩袖風。月朧朧。一樹梨花細雨中。
鷓鴣天
作者：陳克（宋）

柳外東風不滿旗。青裾白麵出疏籬。㬠來打鼓儂吹笛，催送兒郎踏浪飛。傾兩耳，鬥雙螭。家家春酒瀉尖泥。儂今已是滄浪客，莫向尊前唱教池。
浣溪沙
作者：陳克（宋）

罨畫溪頭春水生。銅官山外夕陽明。暖風無力小舟橫。萬事悠悠生處熟，三杯兀兀醉時醒。杏花楊柳更多情。